जींद की गोशाला से स्कॉर्पियो में मिले खून का सैंपल भी मैच
Rajasthan Haryana Junaid Nasir Double Murder Case हरियाणा के भिवानी जिले के लोहारू में 16 फरवरी को जली हुई बोलेरो में मिली हडि्डयां नासिर और जुनैद की ही थीं। FSL और DNA टेस्ट
हरियाणा के भिवानी जिले के लोहारू में 16 फरवरी को जली हुई बोलेरो में मिली हडि्डयां नासिर और जुनैद की ही थीं। FSL और DNA टेस्ट रिपोर्ट में यह साफ हो गया है। नासिर और जुनैद भरतपुर के पहाड़ी थाना इलाके के घाटमीका गांव के रहने वाले थे।
इसके साथ ही हरियाणा के जींद की सोमनाथ गोशाला से बरामद सफेद स्कॉर्पियो में मिले खून के निशान भी नासिर और जुनैद के थे। भरतपुर रेंज IG गौरव श्रीवास्तव ने रविवार शाम इस हत्याकांड को लेकर विस्तार से जानकारी दी।
भरतपुर रेंज IG गौरव श्रीवास्तव ने बताया कि नासिर और जुनैद की हरियाणा के भिवानी जिले में उनकी ही बोलेरो कार में जलाकर हत्या कर दी गई। यह सस्पेंस था कि मरने वाले जुनैद और नासिर ही हैं या कोई और। भरतपुर पुलिस ने 20 फरवरी को जुनैद और नासिर के परिजनों के ब्लड सैंपल लिए थे।
श्रीवास्तव ने कहा कि उनका मिलान भिवानी में जले हुए कंकालों से किया गया, साथ ही जींद जिले के सोमनाथ गोशाला से बरामद की गई स्कॉर्पियो की सीट पर मिले ब्लड से मिलान किया गया। पाया कि बोलेरो जीप में जिन लोगों की जलाकर हत्या की गई, वे जुनैद और नासिर ही थे।
राजस्थान पुलिस को डीएनए जांच रिपोर्ट मिलने के बाद रेंज आईजी गौरव श्रीवास्तव ने बताया- हम भरतपुर जिले के सीमावर्ती हरियाणा के जिले नूंह के पुलिस अधिकारियों के संपर्क में थे। इस घटना को लेकर यहां पर कई संस्थाओं और लोगों ने रोष प्रकट किया था।
उन्होंने कहा- भिवानी हत्याकांड एक जघन्य अपराध था, इसमें कोई शक नहीं है। इस घटना को लेकर हम अलर्ट हैं। कोशिश कर रहे हैं कि ऐसी कोई बयानबाजी न हो जिससे सांप्रदायिक सौहार्द बिगड़े। राजस्थान पुलिस टेक्निकल जांच के आधार पर निष्पक्ष जांच के जरिए आगे बढ़ रही है।
आईजी के मुताबिक जांच के दौरान राजस्थान पुलिस को वह वाहन मिला, जिसमें नासिर और जुनैद को ले जाया गया और उनके साथ मारपीट की गई। वह स्कॉर्पियो वाहन राजस्थान पुलिस ने हरियाणा के जींद जिले में स्थित सोमनाथ गोशाला से बरामद की। उस वाहन की पिछली सीट पर खून के निशान मिले, इसलिए FSL टीम भेजकर सैंपल लिया गया।
श्रीवास्तव ने कहा कि नासिर और जुनैद के परिजनों के ब्लड सैंपल लिए गए। जली हुई जीप में मिली हुई हड्डियों और स्कॉर्पियो में मिले खून से मिलान किया गया। अब इस पूरे मामले की DNA रिपोर्ट से प्रमाणित हो चुका है कि हरियाणा के भिवानी में जीप में जलाए गए दोनों व्यक्ति नासिर और जुनैद ही थे।
साथ ही DNA और FSL की रिपोर्ट से प्रमाणित हुआ कि स्कॉर्पियो की सीट पर मिला खून भी नासिर जुनैद का ही था। मामले में फरार आरोपियों की तलाश हरियाणा पुलिस के सहयोग से राजस्थान पुलिस कर रही है।
जुनैद-नासिर हत्याकांड- कब, क्या हुआ?
15 फरवरी 2023- जुनैद और नासिर भरतपुर के गांव घाटमीका से गायब हुए। गोपालगढ़ थाना (भरतपुर) में जुनैद के रिश्तेदार इस्माइल ने 5 कथित गौरक्षकों को खिलाफ जुनैद और नासिर के साथ मारपीट करने और नासिर के रिश्तेदार हसीन की बोलेरो कार समेत किडनैप करने का मामला दर्ज कराया।
16 फरवरी 2023- हरियाणा के भिवानी जिले के लोहारू में जली हुई बोलेरो पुलिस को बरामद हुई। बोलेरो में हडि्डयां और मानव अवशेष मिले।
17 फरवरी 2023- नासिर-जुनैद के गांव में मेव समाज की महापंचायत हुई, जिसमें राज्यमंत्री जाहिदा खान पहुंची। मुआवजे की मांग की गई। एफआईआर में दर्ज मोनू मानेसर और अन्य आरोपियों की गिरफ्तारी की मांग की गई।
17 फरवरी 2023 - भरतपुर पुलिस ने हरियाणा के नूंह के मरोड़ा गांव निवासी एक आरोपी श्रीकांत पंडित के घर दबिश दी थी। परिवार ने आरोप लगाया कि पुलिस की मारपीट में श्रीकांत पंडित की 9 माह की गर्भवती पत्नी कमलेश की हालत बिगड़ गई। उसने मृत बच्चे को जन्म दिया।
17 फरवरी 2023 - राजस्थान पुलिस ने हरियाणा से एक आरोपी रिंकू सैनी को गिरफ्तार किया और गोपालगढ़ थाना लेकर आई। रिंकू सैनी का नाम गोपालगढ़ थाना में इस्माइल की ओर से दी गई एफआईआर में थी।
22 फरवरी, 2023- भरतपुर पुलिस ने रिंकू सैनी से पूछताछ के आधार पर 8 आरोपियों के नाम और फोटो जारी किए। सभी आरोपी हरियाणा के रहने वाले हैं। इन 8 लोगों में मोनू मानेसर का नाम नहीं था। भरतपुर रेंज IG गौरव श्रीवास्तव ने कहा कि जांच चल रही है, पुलिस के पास मोनू मानेसर समेत 12 अन्य लोगों के नाम है।
22 फरवरी, 2023- भरतपुर पुलिस को हरियाणा के जींद में सोमनाथ गोशाला में एक सफेद स्कॉर्पियो मिली। जांच के दौरान वारदात के वक्त इस स्कॉर्पियो का मूवमेंट मौका-स्थल पर मिला था। पुलिस इसे भरतपुर पुलिस लाइन ले आई। स्कॉर्पियो की पिछली सीट पर खून के धब्बे मिले थे। FSL ने इनके सैंपल लिए।
यह भी पढ़ें
'हत्याकांड को मुद्‌दा बना लोग वोटों की रोटियां सेंक रहे':मृतक के भाई बोले- गहलोत, मंत्री जाहिदा पर लगाए आरोप गलत, धरना दे रहे लोग बाहरी
राजस्थान के दो मुस्लिम युवकों को हरियाणा में बोलेरो में जिंदा जलाने के मामले में सियासत गर्माती जा रही है। कई तरह के दावे और अफवाहें सामने आ रही हैं। कहा जा रहा है कि सीएम अशोक गहलोत के 3 दिन पहले जयपुर में जुनैद और नासिर के परिवार वालों से मिलने का दावा झूठा है।
एक दावा ये भी है कि कांग्रेस की मंत्री जाहिदा के भाई जाकिर हरियाणा में बीजेपी से जुड़े हुए हैं और वहां वक्फ बोर्ड के चेयरमैन बने हुए हैं। दोनों भाई-बहन मिलकर मुख्य आरोपी मोनू मानेसर को बचाने में लगे है। उन्होंने जुनैद और नासिर के परिजनों को धमका कर मामला दबा दिया है।
वहीं, ये भी बात हो रही है कि इस मामले में धरना दे रहे लोगों का जुनैद और नासिर से कोई लेना-देना ही नहीं है। जुनैद और नासिर के गांव में महज एक ही हिन्दू परिवार रहता है और हिन्दू ही गांव का सरपंच है। (पूरी खबर पढ़ें)